**4ο ΓΕΛ ΠΑΛΑΙΟΥ ΦΑΛΗΡΟΥ**

**Ταχ.Δ/νση: Χαρίτων 34, 17564**

**Παλαιό Φάληρο**

**Τηλέφωνα: 21111091080**

**E-mail :** [**mail@4lyk-p-falir.att.sch.gr**](mailto:mail@4lyk-p-falir.att.sch.gr)

**Ιστοσελίδα:** [**http://4lyk-p-falir.att.sch.gr**](http://4lyk-p-falir.att.sch.gr)



ΕΣΩΤΕΡΙΚΟΣ ΚΑΝΟΝΙΣΜΟΣ ΛΕΙΤΟΥΡΓΙΑΣ

|  |  |  |
| --- | --- | --- |
| **ΤΑΥΤΟΤΗΤΑ ΤΟΥ ΣΧΟΛΕΙΟΥ** | | |
| **4ο ΓΕΛ ΠΑΛΑΙΟΥ ΦΑΛΗΡΟΥ** | | **Διεύθυνση Δ.Ε. Δ’ ΑΘΗΝΑΣ** |
|  | Κωδικός Σχολείου (ΥΠAIΘ) | **0551852** |

|  |  |  |  |
| --- | --- | --- | --- |
| ΣΤΟΙΧΕΙΑ | | | |
| Έδρα του Σχολείου (διεύθυνση) | | **Χαρίτων 34,**  **Παλαιό Φάληρο ,Τ.Κ.17564** | |
| Τηλέφωνο | 2111109108 |  | |
| e-mail | [**mail@4lyk-p-falir.att.sch.gr**](mailto:mail@4lyk-p-falir.att.sch.gr) | Ιστοσελίδα | [**mail@4lyk-p-falir.att.sch.gr**](mailto:mail@4lyk-p-falir.att.sch.gr) |
| Διευθυντής Σχολικής Μονάδας | | Ανδρέου Φώτης ΠΕ02 | |
| Υποδιευθυντές Α & Β | | Βιρβιδάκη Αικατερίνη ΠΕ80  Τούντα Δωροθέα ΠΕ02 | |
| Πρόεδρος Συλλόγου Γονέων/Κηδεμόνων | | Καμέλια Φωστιέρη | |

Περιεχόμενα

[Περιεχόμενα 2](#_Toc114479845)

[1 Βασικές αρχές και στόχοι του Εσωτερικού Κανονισμού Λειτουργίας 3](#_Toc114479846)

[2 Λειτουργία του Σχολείου 3](#_Toc114479847)

[ΠΡΟΣΕΛΕΥΣΗ 3](#_Toc114479848)

[ΕΚΠΑΙΔΕΥΤΙΚΗ ΔΙΑΔΙΚΑΣΙΑ 3](#_Toc114479849)

[ΑΠΟΥΣΙΕΣ - ΟΡΙΟ ΑΠΟΥΣΙΩΝ 4](#_Toc114479850)

[ΔΙΑΛΕΙΜΜΑΤΑ 4](#_Toc114479851)

[ΑΣΘΕΝΕΙΑ - ΑΔΕΙΕΣ 4](#_Toc114479852)

[3 Σχολική και Κοινωνική Ζωή 4](#_Toc114479853)

[ΣΥΜΠΕΡΙΦΟΡΑ 4](#_Toc114479854)

[ΕΠΙΚΟΙΝΩΝΙΑ - ΚΙΝΗΤΑ ΤΗΛΕΦΩΝΑ 5](#_Toc114479855)

[ΑΠΑΓΟΡΕΥΕΤΑΙ ΤΟ ΚΑΠΝΙΣΜΑ 5](#_Toc114479856)

[ΚΑΘΑΡΙΟΤΗΤΑ 5](#_Toc114479857)

[ΠΑΙΔΑΓΩΓΙΚΟΣ ΕΛΕΓΧΟΣ 5](#_Toc114479858)

[ΣΧΟΛΙΚΕΣ ΔΡΑΣΤΗΡΙΟΤΗΤΕΣ 6](#_Toc114479859)

[ΣΥΜΠΕΡΙΦΟΡΑ - ΔΙΚΑΙΩΜΑΤΑ – *ΥΠΟΧΡΕΩΣΕΙΣ* 6](#_Toc114479860)

[Ο Διευθυντής 6](#_Toc114479861)

[Οι εκπαιδευτικοί 6](#_Toc114479862)

[Οι μαθητές/μαθήτριες 7](#_Toc114479863)

[4 Επικοινωνία και Συνεργασία Γονέων/Κηδεμόνων-Σχολείου 8](#_Toc114479864)

[5 Πολιτική του Σχολείου για την προστασία από πιθανούς κινδύνους 8](#_Toc114479865)

[ΑΝΤΙΜΕΤΩΠΙΣΗ ΕΚΤΑΚΤΩΝ ΑΝΑΓΚΩΝ 8](#_Toc114479866)

[ΧΩΡΟΣ ΣΥΓΚΕΝΤΡΩΣΗΣ ΣΕ ΠΕΡΙΠΤΩΣΗ ΑΝΑΓΚΗΣ 9](#_Toc114479867)

[ΕΙΔΙΚΟ ΣΧΕΔΙΟ ΑΠΟΧΩΡΗΣΗΣ ΛΟΓΩ ΕΚΤΑΚΤΩΝ ΣΥΝΘΗΚΩΝ 10](#_Toc114479868)

[6 Εσωτερικός Κανονισμός Λειτουργίας- Διαδικασίες διασφάλισης της εφαρμογής του 10](#_Toc114479869)

# Βασικές αρχές και στόχοι του εσωτερικού κανονισμού λειτουργίας

Το Σχολείο αποτελεί μια δημοκρατικά οργανωμένη κοινότητα που διασφαλίζει τη συνεργασία των μελών του χωρίς εντάσεις και συγκρούσεις αλλά με αμοιβαίο σεβασμό και αποδοχή της προσωπικότητας κάθε μέλους της σχολικής κοινότητας.

Ο Κανονισμός, περιλαμβάνει όρους και κανόνες, κατανομή αρμοδιοτήτων και ευθυνών, δικαιωμάτων και υποχρεώσεων, για όλα τα μέλη της σχολικής κοινότητας, οι οποίοι αφενός εμπεδώνουν τη δημοκρατική λειτουργία του σχολείου και αφετέρου διαμορφώνουν ένα παιδαγωγικό και διδακτικό κλίμα που διευκολύνει την απρόσκοπτη, μεθοδική και αποτελεσματική λειτουργία του.

Μέσω των συμφωνημένων όρων και κανόνων του Κανονισμού του Σχολείου επιδιώκεται:

• Η εξασφάλιση της σωματικής και συναισθηματικής ασφάλειας όλων των μελών της σχολικής κοινότητας.

• Η διαμόρφωση προσωπικοτήτων που λειτουργούν υπεύθυνα, σέβονται τις ελευθερίες των άλλων και συνεργάζονται αρμονικά μεταξύ τους.

• Η θεμελίωση ενός πλαισίου που υποστηρίζει το εκπαιδευτικό έργο και την απρόσκοπτη συμμετοχή όλων στην εκπαιδευτική διαδικασία.

• Η διαμόρφωση κλίματος που στηρίζει την ολόπλευρη ανάπτυξη της προσωπικότητας του/της κάθε μαθητή/ριας, αλλά και όλων των μελών της σχολικής κοινότητας.

• Η δημιουργία εύρυθμων, ευχάριστων και αποδοτικών συνθηκών διδασκαλίας, μάθησης και εργασίας.

# Προσέλευση – παραμονή στο σχολείο και αποχώρηση από αυτό

Η έγκαιρη προσέλευση των μαθητών/τριών στο σχολείο, η αποχώρησή τους καθώς και η τακτική και ανελλιπής φοίτηση αποτελούν βασικά στοιχεία της εκπαιδευτικής διαδικασίας.

Οι μαθητές/τριες προσέρχονται στο σχολείο πριν από την έναρξη των μαθημάτων, ενώ όσοι/ες προσέρχονται με καθυστέρηση παραμένουν στο προαύλιο του σχολείου και εισέρχονται στην τάξη τους, μετά την ολοκλήρωση της διδακτικής ώρας.

Η καθυστερημένη προσέλευση μαθητή/τριας μετά την είσοδο του/της εκπαιδευτικού στην αίθουσα θεωρείται απουσία.

Οι μαθητές/τριες δεν επιτρέπεται να αποχωρήσουν από το σχολείο πριν από τη λήξη των μαθημάτων, χωρίς άδεια. Αν παρουσιαστεί ανάγκη έκτακτης αποχώρησης, κατά τη διάρκεια του σχολικού ωραρίου (π.χ. ασθένεια), ενημερώνεται ο/η γονέας/κηδεμόνας/ασκών την επιμέλεια για να παραλάβει το παιδί του/της, εφόσον αυτό είναι ανήλικο, και το παραλαμβάνει αφού πρώτα ενυπόγραφα δηλώσει ενώπιον της Διεύθυνσης της σχολικής μονάδας το γεγονός αυτό.

Στη διάρκεια του μαθήματος όλοι οι μαθητές βρίσκονται μέσα στην τάξη και συμμετέχουν ενεργά στην εκπαιδευτική διαδικασία.

Κατά τη διάρκεια των διαλειμμάτων οι μαθητές/τριες παραμένουν στο προαύλιο, οι πόρτες των αιθουσών - εργαστηρίων παραμένουν κλειστές και ανοίγουν μόνο την ώρα της διδασκαλίας από τους καθηγητές. Η προσέλευση στην αίθουσα - εργαστήριο διδασκαλίας μετά το πέρας του διαλείμματος πρέπει να γίνεται χωρίς καθυστέρηση.

Οι μαθητές δεν επιτρέπεται να φέρουν δικές τους μπάλες στο σχολείο. Θα χρησιμοποιούν τις μπάλες του σχολείου αποκλειστικά στο μάθημα της Γυμναστικής.

Απαγορεύονται οι επισκέψεις στην αυλή ή σε άλλους χώρους ατόμων που δεν έχουν σχέση με το σχολείο.

Η τάξη, η ησυχία και το ήρεμο κλίμα μέσα στην αίθουσα διδασκαλίας είναι απαραίτητες προϋποθέσεις της εκπαιδευτικής πράξης. Δεν επιτρέπεται η έξοδος των μαθητών από τις αίθουσες διδασκαλίας κατά τη διάρκεια των μαθημάτων. Επιτρέπεται μόνο σε πολύ εξαιρετικές περιπτώσεις (ασθένεια, λήψη φαρμάκου, κτλ.).

Την πρώτη εβδομάδα του διδακτικού έτους ο Υπεύθυνος Καθηγητής ορίζει τις μόνιμες θέσεις των μαθητών, οι οποίες και αναγράφονται σε σχετικό διάγραμμα που βρίσκεται στο πίσω μέρος του βιβλίου ύλης. Σε καμία περίπτωση οι μαθητές δεν αλλάζουν θέση.

Για την συμμετοχή των μαθητών/τριών στο μάθημα της Φυσικής Αγωγής οφείλουν να προσκομίσουν το Ατομικό Δελτίο Υγείας Μαθητών (ΑΔΥΜ) κατά την εγγραφή τους στην Α’ Τάξη (ή την μετεγγραφή τους από άλλο Σχολείο) εντός είκοσι (20) ημερών από την έναρξη των μαθημάτων, διαφορετικά δεν θα συμμετέχουν στο μάθημα με συνέπεια να τους καταλογίζεται απουσία (ΦΕΚ 859/23-6-2005).

Οι μαθητές/τριες στο μάθημα της Φυσικής Αγωγής πρέπει να προσέρχονται υποχρεωτικά με αθλητική περιβολή (φόρμα – υποδήματα). Σε αντίθετη περίπτωση, ο μαθητής/τρια παίρνει απουσία. (Εγκύκλιος Φ. 61/658/Γ4/752/18-2-1996). Οι μαθητές/τριες στους οποίους καταλογίζεται απουσία λόγω μη αθλητικής περιβολής οφείλουν να παρακολουθούν το μάθημα της Φυσικής Αγωγής.

# Απουσίες - όριο απουσιών

Η συνεχής παρουσία των μαθητών στα μαθήματά τους είναι απαραίτητη για την εκπαιδευτική διαδικασία. Οι μαθητές μπορούν να απουσιάζουν σε περίπτωση απόλυτης ανάγκης (ασθένεια, σοβαροί οικογενειακοί λόγοι κλπ.). Στην περίπτωση αυτή, οι γονείς/κηδεμόνες ενημερώνουν έγκυρα τη Γραμματεία του Σχολείου.

Το ανώτατο όριο των απουσιών, για να χαρακτηριστεί η φοίτηση επαρκής, είναι 114 από αυτές οι 64 πρέπει να είναι δικαιολογημένες. Οι γονείς / κηδεμόνες μπορούν με αίτηση δήλωση τους να δικαιολογήσουν έως και (5) πέντε ημέρες απουσιών και όχι πάνω από δυο συνεχόμενες. Οι υπόλοιπες με βεβαίωση ασθένειας από νοσηλευτικό ίδρυμα η ιδιώτη ιατρό. Η δικαιολόγηση πρέπει να γίνει σε αποκλειστική προθεσμία δέκα (10) ημέρων από την επιστροφή του μαθητή - τριας στο Σχολείο.

Η ενημέρωση για το σύνολο απουσιών γίνεται από τον υπεύθυνο του τμήματος με αποστολή e-mail στην ηλεκτρονική διεύθυνση που οι γονείς – κηδεμόνες δήλωσαν στην αίτηση εγγραφής.

# Συμπεριφορά μαθητών/τριών - Παιδαγωγικός έλεγχος

Οι μαθητές οφείλουν να συμπεριφέρονται με ευπρέπεια, σεβασμό και ευγένεια προς τους καθηγητές τους αλλά και προς τους συμμαθητές τους. Το ντύσιμο και η εν γένει εμφάνιση να είναι κόσμια και ευπρεπής, όπως αρμόζει στο χώρο του Σχολείου.

Στα διαλείμματα δεν επιτρέπονται οι θορυβώδεις εκδηλώσεις, οι ανάρμοστες χειρονομίες και χειροδικίες, οι λογομαχίες, οι διαξιφισμοί, οι βρισιές, τα παιχνίδια που είναι επικίνδυνα για τη σωματική ακεραιότητα των μαθητών και κάθε άλλη ενέργεια που δεν αρμόζει σε πολιτισμένους ανθρώπους.

Αποκλίσεις των μαθητών/τριών από τη δημοκρατική συμπεριφορά, τους κανόνες του σχολείου, τους όρους της ισότιμης συμμετοχής στη ζωή του σχολείου, από τον οφειλόμενο σεβασμό στον/στην εκπαιδευτικό, στον/ στην συμμαθητή/τρια, στη σχολική περιουσία, θεωρούνται σχολικά παραπτώματα. Τα σχολικά παραπτώματα αντιμετωπίζονται από το σχολείο σύμφωνα με την ισχύουσα νομοθεσία και με γνώμονα την αρχή ότι η κατασταλτική αντιμετώπιση αυτών των φαινομένων είναι η τελευταία επιλογή, χωρίς όμως να αποκλείεται η εφαρμογή των κάθε φορά ισχυόντων παιδαγωγικών μέτρων.

Τα θέματα αποκλίνουσας συμπεριφοράς των μαθητών/τριών στο σχολείο αποτελούν αντικείμενο συνεργασίας του/της εκπαιδευτικού της τάξης με τον/τη Σύμβουλο Σχολικής Ζωής, τον Διευθυντή της σχολικής μονάδας, τον Σύλλογο Διδασκόντων/ουσών και τον/τη Σύμβουλο Εκπαίδευσης Παιδαγωγικής Ευθύνης, προκειμένου να υπάρξει η καλύτερη δυνατή παιδαγωγική αντιμετώπισή τους. Σε κάθε περίπτωση και πριν από οποιαδήποτε απόφαση, λαμβάνεται υπόψη η βασική αρχή του σεβασμού της προσωπικότητας και των δικαιωμάτων των μαθητών/τριών.

# Επικοινωνία - κινητά τηλέφωνα

Η χρήση κινητών τηλεφώνων δεν επιτρέπεται ούτε μέσα στην αίθουσα διδασκαλίας ούτε στους εξωτερικούς χώρους του Σχολείου. (Φ.25/103373/Δ1/22-06-2018/ΥΠΠΕΘ). Εάν υπάρχει σοβαρός λόγος για επικοινωνία, (με τους γονείς και μόνον), αυτή θα πραγματοποιείται μέσω του τηλεφώνου του Σχολείου, αφού υπάρξει από πριν συνεννόηση με την Δ/νση.

# Απαγορεύεται το κάπνισμα

Απαγορεύεται αυστηρώς το κάπνισμα σε όλους τους χώρους του Σχολείου και στο προαύλιο (Νόμος 3730/2008).

# Καθαριότητα

Η κατανάλωση αναψυκτικών ή άλλων φαγώσιμων ειδών επιτρέπεται μόνο στην αυλή του Σχολείου και όχι μέσα στις αίθουσες διδασκαλίας. Τα διάφορα απορρίμματα πρέπει να τοποθετούνται στους ειδικούς κάδους.

Σε κανένα δεν αρέσει να ζει και να κινείται σε βρώμικο περιβάλλον. Συνεπώς, θα πρέπει να διατηρούνται καθαροί όλοι οι χώροι που χρησιμοποιούνται (οι αίθουσες διδασκαλίας, οι διάδρομοι, οι σκάλες, οι τουαλέτες και η αυλή).

Πρέπει να σέβονται όλοι τη σχολική περιουσία, από τα εποπτικά μέσα στα εργαστήρια μέχρι τα θρανία και τις καρέκλες. Είναι ευνόητο ότι δεν επιτρέπεται η αναγραφή συνθημάτων ή σχεδίων στους τοίχους του σχολείου.

# Πρόληψη φαινομένων Βίας και Σχολικού εκφοβισμού

H ανάπτυξη θετικού σχολικού κλίματος αποτελεί σημαντικό παράγοντα της διαδικασίας πρόληψης ή/και αντιμετώπισης φαινομένων βίας, παρενόχλησης, εξαναγκασμού και σχολικού εκφοβισμού. Χαρακτηριστικά του θετικού και υγιούς σχολικού κλίματος είναι ο αμοιβαίος σεβασμός, η αποδοχή της διαφορετικότητας, η προώθηση της συνεργασίας με φορείς, η συνεργασία του σχολείου με την οικογένεια.

# Σχολικές Εκδηλώσεις - Δραστηριότητες

Το σχολείο οργανώνει μία σειρά εκδηλώσεων/δραστηριοτήτων που στόχο έχουν τη σύνδεση σχολικής και κοινωνικής ζωής, τον εμπλουτισμό των υπαρχουσών γνώσεων των μαθητών/τριών, την απόκτηση δεξιοτήτων ζωής και την ευαισθητοποίησή τους σε κοινωνικά θέματα. Οι ενδοσχολικές εκδηλώσεις, οι σχολικές δραστηριότητες και η συμμετοχή σε καινοτόμα σχολικά προγράμματα γίνονται με πρωτοβουλίες, ιδέες και ευθύνη των ίδιων των μαθητών/τριών, επειδή με τον τρόπο αυτό αισθάνονται υπεύθυνοι/ες, αναδεικνύουν τις ικανότητές τους, τις κλίσεις τους, τα ενδιαφέροντά τους και το ταλέντο τους.

Η συμμετοχή των μαθητών στις ενδοσχολικές εκδηλώσεις, όπως οι εθνικές και θρησκευτικές γιορτές, οι αθλητικές, οι πολιτιστικές και οι άλλες σχολικές δραστηριότητες του Σχολείου είναι υποχρέωσή τους.

# Συνεργασία Σχολείου - Οικογένειας - Συλλόγου Γονέων/Κηδεμόνων

Το σχολείο βρίσκεται σε αγαστή συνεργασία με την οικογένεια του/της μαθητή/τριας, με τον Σύλλογο Γονέων/Κηδεμόνων και φορείς, των οποίων όμως ο ρόλος είναι διακριτός. Κάθε φορά που δημιουργείται θέμα το οποίο σχετίζεται με συγκεκριμένο/η μαθητή/τρια, ο πρώτος που ενημερώνεται σχετικά είναι ο γονέας/κηδεμόνας/ασκών την επιμέλεια, ο οποίος θα πρέπει να συνεργαστεί με το σχολείο.

Οι γονείς/κηδεμόνες είναι σημαντικό να συνεργάζονται στενά με το Σχολείο, προκειμένου να παρακολουθούν την αγωγή και την επίδοση των παιδιών τους σε τακτική βάση, συμμετέχοντας στις ενημερωτικές συναντήσεις που οργανώνονται από το Σχολείο. Θεωρείται αυτονόητη η στενή συνεργασία και επικοινωνία των γονέων/κηδεμόνων με τους εκπαιδευτικούς και τον Διευθυντή του Σχολείου στην επίλυση ζητημάτων που τυχόν προκύψουν.

# Ποιότητα του σχολικού χώρου

Ένας από τους στόχους του σχολείου είναι η καλλιέργεια της αίσθησης της ευθύνης στους/στις μαθητές/τριες σε ό,τι αφορά την ποιότητα του σχολικού χώρου. Καθαρά και συντηρημένα κτίρια -αίθουσες, εργαστήρια, παραρτήματα, ο αύλειος χώρος- διαμορφώνουν τον περιβάλλοντα χώρο μέσα στον οποίο είναι δυνατόν να καλλιεργηθεί η ψυχή του/τις μαθητή/τριας. Φθορές, ζημιές και κακή χρήση της περιουσίας του σχολείου αποδυναμώνουν τις εκπαιδευτικές δυνατότητές του και οδηγούν στην αντίληψη της απαξίωσης της δημόσιας περιουσίας. Στις περιπτώσεις εκείνες, όπου αποδεδειγμένα η φθορά/καταστροφή, μερική ή ολική, σχολικών κτιρίων, χώρων και παραρτημάτων αυτών, καθώς και υλικοτεχνικής υποδομής και εξοπλισμού εντός αυτών, αποδίδεται σε συγκεκριμένο/η μαθητή/τρια, ο/η τελευταίος/α ελέγχεται για τη συμπεριφορά αυτή και η δαπάνη αποκατάστασης βαρύνει τον γονέα/κηδεμόνα του/της ή τον/την ίδιο/ίδια, αν είναι ενήλικος/η. Συγκεκριμένα, η Διεύθυνση της σχολικής μονάδας καλεί τον ίδιο τον/τη μαθητή/τρια που είναι ενήλικος/η ή τον γονέα/κηδεμόνα/ασκούντα την επιμέλεια στον οποίο αποδεδειγμένα αποδίδεται η ζημία και του ζητάει να την αποκαταστήσει, μέσα σε προθεσμία πέντε (5) ημερών. Στην περίπτωση που δηλώσουν ότι δεν προτίθενται να αποκαταστήσουν τη ζημία, τότε η Διεύθυνση της σχολικής μονάδας το γνωστοποιεί στον οικείο Δήμο, σύμφωνα με τα οριζόμενα στο άρθρο 28 του ν. 5056/2023. Ο Δήμος οφείλει να ζητήσει και να λάβει τρεις (3) προσφορές για την αποκατάσταση της ζημίας και να διαλέξει την πιο οικονομική, συντάσσοντας προς τούτο σχετικό πρακτικό. Αφού ολοκληρωθούν οι εργασίες στη σχολική μονάδα, τότε ο οικείος Δήμος που επιβαρύνθηκε με τη σχετική δαπάνη καλείται να αποστείλει το αποδεικτικό εξόφλησης είτε στον/στην ενήλικο/η μαθητή/τρια ή στους γονείς/κηδεμόνες του/της. Τους καλεί εντός προθεσμίας πέντε (5) ημερών να καταβάλουν το ποσό σε συγκεκριμένο λογαριασμό του Δήμου και γνωστοποιώντας τους, ταυτόχρονα, ότι σε περίπτωση μη καταβολής του θα υπάρξει σχετική βεβαίωση οφειλής από την αρμόδια οικονομική υπηρεσία του Δήμου και είσπραξή της, σύμφωνα με τα οριζόμενα στον ν. 4978/2022. Σε περίπτωση άρνησης, η σχετική δαπάνη βεβαιώνεται και ακολουθεί η διαδικασία είσπραξής της.

# Αντιμετώπιση εκτάκτων αναγκών

Ο Διευθυντής του Σχολείου, στην αρχή του σχολικού έτους σε συνεργασία με τον Σύλλογο Διδασκόντων/ουσών του Σχολείου, προβαίνει σε όλες τις απαιτούμενες ενέργειες που προβλέπονται για την αντιμετώπιση των έκτακτων αναγκών εντός του σχολικού χώρου.

Στις περιπτώσεις έκτακτης ανάγκης, κανένα παιδί δεν αποχωρεί από το Σχολείο μόνο του. Τα παιδιά παραδίδονται στους γονείς/κηδεμόνες τους. Όσον αφορά την προστασία από σεισμούς και φυσικά φαινόμενα, επικαιροποιείται τακτικά το Σχέδιο Μνημονίου Ενεργειών για τη Διαχείριση του Σεισμικού Κινδύνου του Σχολείου, με την υλοποίηση ασκήσεων ετοιμότητας κατά τη διάρκεια του σχολικού έτους. Επίσης, ο Διευθυντής ενημερώνει τους/τις μαθητές/τριες, καθώς και τους γονείς/κηδεμόνες, για τους βασικούς κανόνες και τρόπους αντίδρασης κατά την εκδήλωση των φαινομένων αυτών.

Τέλος, σε καταστάσεις πανδημίας ή ακραίων-επικίνδυνων φαινομένων οι εκπαιδευτικοί, μαθητές/μαθήτριες, γονείς/κηδεμόνες, Διευθυντής, οφείλουν να συμμορφώνονται και να ακολουθούν ρητά τις οδηγίες που εκδίδουν οι εκάστοτε αρμόδιοι φορείς/υπηρεσίες: π.χ. ΕΟΔΥ, ΥΠΑΙΘ, Υπουργείο Πολιτικής Προστασίας, κ.λ.π. για την εύρυθμη λειτουργία της σχολικής μονάδας και την ασφάλεια των μελών της.

ΧΩΡΟΣ ΣΥΓΚΕΝΤΡΩΣΗΣ ΣΕ ΠΕΡΙΠΤΩΣΗ ΑΝΑΓΚΗΣ

ΕΙΔΙΚΟ ΣΧΕΔΙΟ ΑΠΟΧΩΡΗΣΗΣ ΛΟΓΩ ΕΚΤΑΚΤΩΝ ΣΥΝΘΗΚΩΝ

Σε περίπτωση έκτακτης ανάγκης, για την ασφάλεια των παιδιών έχει καταρτιστεί σχέδιο

διαφυγής και προς τούτο πραγματοποιούνται τακτικά ασκήσεις ετοιμότητας.

# Aνατροφοδότηση - προτάσεις βελτίωσης

Ο Εσωτερικός Κανονισμός Λειτουργίας επικαιροποιείται σε τακτά χρονικά διαστήματα, μέσω της προβλεπόμενης από τον νόμο συμμετοχικής διαδικασίας όλων των μελών της σχολικής κοινότητας, έτσι ώστε να συμπεριλαμβάνει νέες νομοθετικές ρυθμίσεις, να ανταποκρίνεται στις αλλαγές των συνθηκών λειτουργίας του σχολείου και τις, κατά καιρούς, αποφάσεις των αρμόδιων συλλογικών οργάνων του.

Ο Εσωτερικός Κανονισμός Λειτουργίας βασίζεται στην ισχύουσα νομοθεσία και στις σύγχρονες παιδαγωγικές και διδακτικές αρχές. Η τήρησή του από τους/τις μαθητές/τριες, τους/τις εκπαιδευτικούς και τους γονείς/κηδεμόνες/ασκούντες την επιμέλεια, με αμοιβαίο σεβασμό στον διακριτό θεσμικό ρόλο τους, ώστε να έχει πληρότητα, γενική αποδοχή και εφαρμογή, αποτελεί προϋπόθεση της εύρυθμης λειτουργίας του σχολείου. Είναι το θεμέλιο πάνω στο οποίο μπορεί το σχολείο να οικοδομήσει για να πετύχει τους στόχους και το όραμά του.

Θέματα που ανακύπτουν και δεν προβλέπονται από τον Εσωτερικό Κανονισμό Λειτουργίας, αντιμετωπίζονται κατά περίπτωση από τον/τη Διευθυντή/ντρια-Προϊστάμενο/η του σχολείου και τον Σύλλογο Διδασκόντων/ουσών, καθώς και από τον/τη Σύμβουλο Εκπαίδευσης Παιδαγωγικής Ευθύνης, σύμφωνα με τις αρχές της παιδαγωγικής επιστήμης και την εκπαιδευτική νομοθεσία, σε πνεύμα συνεργασίας με όλα τα μέλη της σχολικής κοινότητας.

Ο Εσωτερικός Κανονισμός Λειτουργίας ισχύει μέχρι την έγκριση νεότερου.

Παλαιό Φάληρο 20 Οκτωβρίου 2024

Ο Διευθυντής

Ανδρέου Φώτης

|  |  |
| --- | --- |
| Εγκρίνεται | |
| Συντονίστρια Εκπαιδευτικού Έργου (που έχει την παιδαγωγική ευθύνη του Σχολείου)  Ημερομηνία: …………………………………………………. | Ο Διευθυντής Εκπαίδευσης.  …………………………………………………………  Ημερομηνία: …………………………………………………. |